Foto’s: ‘Dwelmbaas’ in slaap oorval, dwelms gevindFoto: Verskaf. ŉ Vermeende dwelmbaas (34) het uiteindelik sy moses teëgekom toe die polisie in Limpopo Vrydag hom betrap het waar hy in sy bed lê en slaap. Kol. Moatshe Ngoepe, woordvoerder van die polisie, het gesê ŉ multidissiplinêre operasie is Vrydag in die Motetema-polisiëringsgebied buite Groblersdal uitgevoer. Die man is volgens Ngoepe in ŉ tweeslaapkamer huis vasgetrek. Hy het die huis gehuur en dit glo ook gebruik om ŉ verskeidenheid dwelms in te vervaardig. “Hy is in sy slaap oorval en is op die plek in hegtenis geneem,” het Ngoepe gesê. Die polisie het beslag gelê op 29 toegedraaide balle wat elk 500 sakkies nyaope (ŉ mengsel van dagga en goedkoop heroïen) bevat, vier balle wat elk 250 papiertjies geel rock bevat, ses balle wat elk 100 papiertjies bruin rock bevat, 14 los plastieksakke met 50 sakke nyaope, een pak met 25 sakke nyaope en twee vuurwapens asook ammunisie. “Die dwelms het ŉ beraamde straatwaarde van sowat R1 000 000,” het Ngoepe gesê. Nog drie verdagtes, tussen die ouderdom van 26 en 30 jaar oud, is tydens die operasie in hegtenis geneem nadat daar dagga in hul besit gevind is. Al vier sal Maandag in die Groblersdal-landdroshof verskyn op aanklagte van die besit en handeldryf van dwelms asook die besit van ongelisensieerde vuurwapens en ammunisie. Die polisie se ondersoek duur voort.